KIRJALLINEN KYSYMYS E-2884/00

esittäjä(t): Erika Mann (PSE) neuvostolle

(13. syyskuuta 2000)

Aihe: Neuvoston päätös yleisön oikeudesta tutustua neuvoston asiakirjoihin

Neuvoston 14. elokuuta 2000 antama päätös (2000/527/EY)(1) kohdistuu asiakirjoihin, jotka liittyvät unionin tai sen yhden tai useamman jäsenvaltion turvallisuutta ja puolustusta tai sotilaallista tai ei-sotilaallista kriisinhallintaa koskeviin kysymyksiin. Euroopan unionin toiseen ja kolmanteen pilariin kuuluvilla aloilla esiintyy yhä useammin päällekkäisyyksiä turvallisuutta koskevissa kysymyksissä (esimerkiksi ulko- ja turvallisuuspolitiikan ja maahanmuuton alalla). Seuraako edellä mainitusta sanamuodosta se, että kyseisessä ehdotuksessa voidaan viitata epäsuorasti myös asiakirjoihin, jotka koskevat poliisin ja oikeuslaitoksen yhteistyötä rikosasioissa? Mitkä alat käsite ei-sotilaallinen kriisinhallinta tarkalleen ottaen kattaa?

Jos asiakirja on lähtöisin luonnolliselta tai oikeushenkilöltä, jäsenvaltiolta, toiselta yhteisön toimielimeltä tai elimeltä tai joltain muulta kansalliselta tai kansainväliseltä elimeltä, se voidaan päätöksen kattamalla alalla julkaista vain asiakirjan laatijan kirjallisella luvalla. Mitä merkitystä tässä yhteydessä on päätöksen 93/731/EY(2) 2 artiklaan lisätyllä 3 kohdan sanamuodolla?

Yleisö saa tutustua kaikkiin muihin asiakirjoihin, paitsi niihin, jotka on luokiteltu Très Secret / Top Secret, Secret ja Confidential. Mikä taho vastaa neuvoston asiakirjojen luokittelusta? Minkä kriteereiden mukaisesti neuvosto luokittelee asiakirjansa edellä mainituin termein? Onko olemassa säädöstä siitä, milloin asiakirjojen salassapitovelvollisuus päättyy ja niistä tulee julkisia?

Päätöksessä 93/731/EY mainitaan julkisen edun turvaaminen, jonka määritelmää laajennettiin päätöksen (2000/527/EY) 2 artiklan 2 kohdassa käsitteellä ei-sotilaallinen kriisinhallinta (yleinen turvallisuus, unionin tai sen yhden tai useamman jäsenvaltion turvallisuus ja puolustus, sotilaallinen tai ei-sotilaallinen kriisinhallinta, kansainväliset suhteet, vakaa rahan arvo, asian käsittely tuomioistuimessa, tarkastus tai tutkinta). Merkitseekö tämä lisäys sitä, että raja sotilaallis-toiminnallisen ja poliittisen vastuualueen välillä katoaa?

(1) EYVL L 212, 23.8.2000, s. 9.

(2) EYVL L 340, 31.12.1993, s. 43.

Vastaus

(30. marraskuuta 2000)

1. Kuten on esitetty päätöksen 2000/527/EY johdanto-osan 1 kappaleessa, päätös kuuluu toimenpiteisiin, jotka ovat tarpeellisia Helsingissä joulukuussa 1999 kokoontuneen Eurooppa-neuvoston päätelmien täytäntöönpanossa. Helsingin Eurooppa-neuvosto hyväksyi kaksi puheenjohtajan tilanneselvitystä

(katso puheenjohtajan päätelmien liite IV) Euroopan unionin sotilaallisen ja ei-sotilaallisen kriisinhallinnan voimavarojen kehittämisestä osana vahvistettua Euroopan yhteistä turvallisuus- ja puolustuspolitiikkaa. Käsitteen ei-sotilaallinen kriisinhallinta määrittelyn osalta arvoisaa parlamentin jäsentä pyydetään näin ollen tutustumaan puheenjohtajan päätelmien liitteen IV liitteeseen 2.

2. Päätöksen 93/731/EY uusi 2 artiklan 3 kohta koskee sellaisten neuvoston asiakirjojen käsittelyä, joiden perusteella voidaan tehdä johtopäätöksiä kolmannelta osapuolelta saatujen tietojen sisällöstä. Artiklan 2 kohdassa sitä vastoin viitataan asiakirjoihin, joiden laatijana on ollut jokin muu taho kuin neuvosto. Ensimmäisessä tapauksessa asiakirja luovutetaan ainoastaan, jos tietojen luovuttaja on ennakolta antanut siihen luvan. Toisessa tapauksessa pyynnön esittäjää pyydetään ottamaan suoraan yhteyttä asiakirjan laatijaan.

3. Neuvoston pääsihteeristössä sovellettavat luokiteltuja tietoja koskevat suojaustoimenpiteet, luokitteluperusteet mukaan lukien, sisältyvät yhteisen ulko- ja turvallisuuspolitiikan korkeana edustajana toimivan neuvoston pääsihteerin 27. heinäkuuta 2000 tekemään päätökseen(1).

4. Mainitsemalla julkisen edun turvaamisen käsitteen (päätöksen 93/731/EY 4 artiklan 1 kohdan ensimmäinen luetelmakohta) yhteydessä Euroopan unionin tai sen yhden tai useamman jäsenvaltion turvallisuus ja puolustus sekä sotilaallinen ja ei-sotilaallinen kriisinhallinta (näiden käsitteiden määrittelyn osalta katso yllä oleva 1 kohta) on tarkoitus vain täsmentää, että neuvoston on otettava huomioon nämä tekijät, kun se tarkastelee pyyntöä saada tutustua sellaiseen asiakirjaan, joka kuuluu päätöksen 93/731/EY soveltamisalaan.

(1) EYVL C 239, 23.8.2000 .